Når havnebad og restauranter åbner ved Bassin 7 på Aarhus Ø, er det slut med Strandbaren. Børneteater ved kajkanten færdigt i 2018.

Annonce

Til sommer næste år kan du tage en dukkert i havnebadet ved Bassin 7 på Aarhus Ø. Og formentlig kan du bagefter går op og få noget at spise og drikke i en af de restauranter og caféer, der er skudt op lige bag havnebadet.

Yderst ved Bassin 7 kommer boligbyggeriet AARhus med badehuse mod promenaden. Lige ved siden af kiler den trekantede teaterbygning sig ind. De følgende byggefelter sælger kommunen i udbud senere i år. Ude i vandet kommer først flyde-stranden og længere inde havnebadet. Bag strand og bad de fem mindre bygninger til restauranter og cafeer. Illustration: AARhus

Det er kommunen, der med en donation fra Sallingfondene i ryggen, bygger havnebadet, som er en del af det Bjarke Ingels-tegnede vinderprojekt for en nytænkning af planerne for Bassin 7 på Aarhus Ø.

Foruden havnebadet kommer der også en mindre sandstrand.

Også fem restauranter og en teaterbygning er en del af projektet, der også indeholder boligbyggeriet AARhus.

Annonce

Flere restauranter i 2017

»Vi regner med at kunne åbne to eller flere af restauranterne samtidig med, at havnebadet er klar,« siger byudvikler Rune Kilden, der sammen med Michael Mortensen fra Casa i Horsens er bygherre på ikke bare AARhus men også på restauranter og teater.

Han kan endnu ikke afsløre, hvad det er for restauranter, der kommer ud mod den godt 300 meter lange promenade langs kajkanten ved Bassin 7.

»Vi er i dialog med flere interesserede, men det er lidt for tidligt at lægge os fast endnu,« siger Rune Kilden.

Annonce

Slut med Strandbaren

Teaterbygningen, der bliver opført lige ved siden af AARhus, bliver scene for børneteateret Gruppe 38. Den bliver bygget oven på AARhus' p-kælder og kan derfor ikke stå færdig, før nogenlunde samtidig med bolighuset - det vil sige hen mod slutningen af 2018.

Strandbaren har efterhånden en del succesrige år på bagen på Aarhus Ø. Og det er ikke slut med den ved bassin 7 endnu. 13. maj åbner den for i år.

»Det er ikke udelukket, at vi også fortsætter med Strandbaren i 2017, men så er det nok også slut, Strandbaren er jo netop startet som noget midlertidigt og har aldrig været tænkt som en permanent aktivitet,« siger Rune Kilden.